Patru elevi de clasa a 8-a s-au filmat în timp ce inhalau un praf alb în toaleta unui liceu din Lugoj. Ce s-a descoperit la verificări
Patru elevi s-au filmat în timp ce inhalau un praf alb în toaleta unui liceu din Lugoj. Poliția a demarat o anchetă și a stabilit că aceștia "s-au jucat" folosind un medicament uzual, transmite Mediafax.
Conform IPJ Timiș, polițiștii din Lugoj s-au sesizat din oficiu, în urma unor informații, cu privire la faptul că la un liceu din oraș patru elevi de clasa a 8-a, trei fete și un băiat, s-ar fi filmat în timp ce ar fi inhalat un praf în grupul sanitar din incinta liceului.
Unul dintre tineri a fost dus la spital de părinți
Polițiștii s-au deplasat la fața locului, unde au făcut verificări, rezultând faptul că aceștia s-ar fi jucat cu un medicament uzual. Unul dintre tineri a fost dus la spital de părinți.
"De asemenea, în urma analizelor efectuate, la spital, tânărului în cauză, care a fost transportat de către părinții săi în vederea efectuării de investigații, a rezultat faptul că viața acestuia nu a fost pusă în pericol și nu ar fi consumat substanțe interzise", transmite Poliția Timiș.